b'\n_START_ARTICLE_\n3. Tartu k\xc3\xbctipolk\n_START_SECTION_\nPolgu moodustamine\n_START_PARAGRAPH_\nN\xc3\xb5ukogude Tartu k\xc3\xbctipolgu formeerimisele pandi alus p\xc3\xa4rast Saksa keisririigi v\xc3\xa4gede pealetungi Mandri-Eestile ja Eesti okupeerimise j\xc3\xa4rel N\xc3\xb5ukogude Venemaale taganenud Eesti Punakaardi salkadest. Tartu ja Rakvere salkadest moodustati Tartu pataljon, teistest salkadest Jamburgi pataljon.. _NEWLINE_P\xc3\xa4rast Saksamaa keisririigi ja N\xc3\xb5ukogude Venemaa vahel Brest-Litovskis s\xc3\xb5lmitud rahulepingut j\xc3\xa4eti salga osa Jamburgi, kus Tartu-Putilovi salgaga liideti Eestist v\xc3\xa4ljataganenud Tartu ja Rakvere punakaardisalgad August Lillakase juhatusel ning \xc3\xbcksus nimetati \xc3\xbcmber Tartu-Putilovi pataljoniks, kuna pataljoni koosseisu liideti ka Petrogradi Putilovi tehase bol\xc5\xa1evikke toetavad eestlastest t\xc3\xb6\xc3\xb6lised._NEWLINE_Mais 1918 \xc3\xbchinesid Jamburgis Tartu-Putilovi pataljoniga Jamburgis asuvatest mitmetest v\xc3\xa4ikestest salkadest moodustatud Jamburgi pataljon ning mais 1918 Gatt\xc5\xa1inas asunud v\xc3\xa4eosa nimetus muudeti 5. Tartu-Jamburgi polguks. Polku kuulus 2 kolmeroodulist pataljoni, ratsaluure-, kuulipilduja-, side- ja majanduskomando. _NEWLINE_Hiljem nimetati polk \xc3\xbcmber 15. Tartu jalav\xc3\xa4epolguks (vene 15-\xd0\xb9 (\xd0\xae\xd1\x80\xd1\x8c\xd0\xb5\xd0\xb2\xd1\x81\xd0\xba\xd0\xb8\xd0\xb9) \xd0\xa2\xd0\xb0\xd1\x80\xd1\x82\xd1\x83\xd1\x81\xd0\xba\xd0\xb8\xd0\xb9 \xd0\xbf\xd0\xb5\xd1\x85\xd0\xbe\xd1\x82\xd0\xbd\xd1\x8b\xd0\xb9 \xd0\xbf\xd0\xbe\xd0\xbb\xd0\xba), mis v\xc3\xb5ttis alates augustist 1918 osa lahingutest P\xc3\xb5hjarindel 6. armee koosseisus, Vene kodus\xc3\xb5jas. _NEWLINE_3. jaanuaril 1919 m\xc3\xa4\xc3\xa4rati Punaarmee eesti v\xc3\xa4eosad 6. k\xc3\xbctidiviisi koosseisu ja moodustasid selle III brigaadi. Selle ajani olid punased eesti k\xc3\xbctipolgud olnud ainult 6. k\xc3\xbctidiviisi operatiivalluvuses. Eesti k\xc3\xbctipolkudest moodustati 3. KD III brigaad ja muudeti ka polkude numbreid: 1. Tallinna polgust sai 52. Tallinna polk, 2. Viljandi polgust sai 53. Viljandi polk ja 15. Tartu polgust sai 54. Tartu k\xc3\xbctipolk (vene 54-\xd0\xb9 \xd0\xa2\xd0\xb0\xd1\x80\xd1\x82\xd1\x83\xd1\x81\xd0\xba\xd0\xb8\xd0\xb9 \xd0\xba\xd0\xbe\xd0\xbc\xd0\xbc\xd1\x83\xd0\xbd\xd0\xb8\xd1\x81\xd1\x82\xd0\xb8\xd1\x87\xd0\xb5\xd1\x81\xd0\xba\xd0\xb8\xd0\xb9 \xd1\x81\xd1\x82\xd1\x80\xd0\xb5\xd0\xbb\xd0\xba\xd0\xbe\xd0\xb2\xd0\xbe\xd0\xb9 \xd0\xbf\xd0\xbe\xd0\xbb\xd0\xba). _NEWLINE_18. veebruaril 1919 moodustati Vene SFNV s\xc3\xb5jakomissar Lev Trotski k\xc3\xa4sul Eesti Punaarmee, 1. Eesti K\xc3\xbctidiviisi, 3. Tartu Eesti kommunistlik k\xc3\xbctipolk l\xc3\xbclitati aga koos Punaarmee venelastest koostatud 6. ja 10. k\xc3\xbctidiviisiga Vene SFNV Punaarmee 7. armee koosseisu.'